Subject: Podoloogi teenus!
From: <[email-masked]>
To: <[email-masked]>, <[email-masked]>, <[email-masked]>, <[email-masked]>
Date: Fri, 31 Oct 2025 06:16:04 +0200

Tähelepanu! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada.

Lugupeetud kirja saajad!

Pöördume Teie poole, et aitaksite leida lahendust meie murele podoloogia 
eriala käekäigu osas. Palume nõu ja abi kiire lahenduse leidmiseks või 
ümarlaua kokkukutsumiseks.

Vaatamata sellele, et Tartu Tervishoiu Kõrgkoolis on lõpetanud juba teine 
lend podolooge, ei julge ükski tervishoiuasutus neid ametlikult tööle võtta 
kuna tervishoiuteenuste nimekirjas puudub sellealane tegevuskood ja sellele 
vastav hind.

Oleme suhelnud nii telefonitsi kui ka kirju kirjutanud, aga päriselt ei ole 
me vastust saanud, mida teha, et podoloogid oma teenust haiglates osutada 
saaksid.

Vestlesin isiklikult Rakvere haiglaga, kellel on soov kutsetunnistusega 
podoloog tööle võtta, aga õendusjuht peab järgima kõiki kehtivaid seadusi ja 
hetkel seda teha ei saa. Tegelikult võib julgelt öelda, et tegemist on 
sisuliselt sama jalaravi teenusega mille osutajaks on praegu õde – Jalaravi 
teenus – 7049. Võibolla ei olegi vaja välja töötada eraldi koodi vaid piisab 
lisamärkusest, et seda teenust võib osutada ka podoloog?

Podoloogi eriala kood on juba olemas EMTAK-is: Podoloog – 86992, muud mujal 
liigitamata tervishoiualad. Kui nii Terviseamet kui ka Tervisekassa on 
seisukohal, et on vaja uut teenuse koodi, siis oleme valmis seltsi 
juhatusega Tervisekassale tegema taotluse tervishoiuteenuste loetelu 
muutmisettepanekuks.

Kuna seekordne tähtaeg ettepanekute tegemiseks on juba 30.11.25, siis palume 
teilt kiiret otsust.

Pöördusime juba eelmisel aastal sotsiaalministeeriumi poole ja saime ka 
vastuse (17.12.2024 nr 1.5-1.1/2690-2), kus öeldakse muuhulgas alljärgnevat: 
“Tervishoiuteenuse osutajal on juba täna võimalus võtta tööle podoloog 
sarnaselt teiste tervishoiu tugispetsialistidega, kellele on loodud 
kutsestandard või õppekava (nt bioanalüütikud, radioloogiatehnikud, 
optometristid ja hooldajad)”. Tõesti, nemad samuti ei ole 
tervishoiutöötajad, aga saavad osutada teenust. Meie arvates on podoloogi 
teenus täpselt sama vajalik.

Tänases olukorras, kus õdesid napib, nende aeg on väga väärtuslik ja samas 
puudub nendel väljaõpe podoloogiliste probleemide lahendamiseks, saavad 
kutsetunnistusega podoloogid patsiente aidates tervishoiuteenust osutada ja 
ka teiste tervishoiutöötajate koormust vähendada.

Veel üks suur teema on meil podoloogi kutsekvalifikatsiooni tunnustamise 
kohta väljastpoolt tulijatele. Eestis tegutsevad juba mitmed podoloogid, kes 
on oma õpingud lõpetanud mõnes muus riigis, sh ka Venemaal või Ukrainas. 
Kuidas võiks toimuda nende inimeste kutse tõendamine? Eesti Podoloogide ja 
Jalaspetsialistide Selts soovib kindlasti siinkohal terviseametiga kaasa 
rääkida, et sarnaselt meie riigi poolt väljastatavale tõendile välismaale 
tööle minejatele, oleks ka tulijatel võrdne õigus või siis keeld sellel alal 
töötada.

Palume nõu ja abi edasiste tegevuste planeerimisel!

Lugupidamisega

Erika Gering

EPJSS juhatuse liige

Tartu Tervishoiu Kõrgkooli õppejõud

jalaraviõde MA

PS, manusega on kaasas kirja täistekst.